කිරිපුතාගෙ විත්ති: April 2012
අවුරුදු කාලෙ කාගෙ කාගෙත් කරල පැහෙද්දි ජාතික කොඩිය වෙනුවට සරම එල්ලන්න හදපු විජේ මාමට ලබල තිබුනෙ නරක කාලයක්. මාමගෙ කාලෙ නරක උනාට නැන්දගෙ නම් ඉහේ මලක් පිපිලා තිබුනෙ.
විජේ මාමලාගෙ ඇන්ටනාව කැඩිලා. දැන් අහුවෙන්නෙ අයි.ටී. එන් විතරයි. කඩේට එන පක්ශ විපක්ශ හැමෝටම විජේ මාමා මේ අඳෝනාව කියෝනවා. ඉතින් අවුරුදු නිවාඩුවට ගමේ ගිය මටත් විජේ මාමගෙ අඬුවැඩියාව අහන්න ලැබුනා. ඒ අඳෝනාව ඇහුවට පස්සෙ ඒක කවියෙන් ලියන්න මට හිතුනා. ලියවිච්ච කවි ටික තමයි මේ.
හොඳටම පැහැදිලියි තිතටම අහුවෙනවා
ඇන්ටනාව නැතුවත් අපි නරඹනවා
නිවුස් දකින කොට පොඩ්ඩක් තද වෙනවා
කතා ටික බලල ආයෙම සැනසෙනවා
නිවුස් වලට හැමදම එකමයි යන්නේ
ඊට පසුව විමසුම අප නරඹන්නේ
අනේ අපොයි කියමින් බැන බැන ඉන්නේ
අමා දැකල ආයෙම අප සැනසෙන්නේ
රන් සමනලයො පියඹති රෑ අටේ සිට
සිහින පියාපත් ලැබෙනව ඊලඟට
සපුමලි අඬන්නේ මීලඟ කනිසමට
ආයෙම නිවුස් යන්නේ ලේ පුච්චන්ට
සති අන්තයට වෙන වෙන ඒවා යනවා
අටපට්ටම එක එක දේ පෙන්නනවා
වෙනස නැවුම් වෙනසක් අරගෙන එනවා
කෝපි කඩේ දැන් එකතැන පල් වෙනවා
සැටඩේ මූවි කියලා එකකුත් යනවා
චැට් ඇන් මියුසිකුත් ගත සිත පුබුදනවා
ලට්ට ලොට්ට ගොඩකුත් තව එක්වෙනවා
අයි.ටී.එන් බල බල අපි හිනැහෙනවා
කිරිපුතාගෙ කවි
රක්ත දෙකොපුල්
සේම දෙනුවන්
නුඹේ දැකුමෙන්
වේය අඩවන්
නාග රජිඳුන්
පෙනය පුප්පන්
තුඹස ඇතුලේ
කරයි සක්මන්
තිරයෙ ලෙලෙදෙන
රුවට රැවටී
නාග රජු ලඟ
සුරත දැවටී
ශබ්ද නෑසෙන
ලෙසට අඩුකර
පරිගණක සඳ
දෑස බොඳකර
සිතට මිහිරක්
ගෙනෙන මොහොතක්
නෝටි ඇමරික
දුන්නු වදයක්
බොහෝ දැකුමන්
සිතක සැනසුම්
අහෝ අවසන
චීයා නොදකින්
මාසෙ අවසන්
තවත් බලපන්
හෙටම පලයන්
බිලත් උස්සන්
ඇමරිකන් බඩු
විසික් කරපන්
නෝටි එක නම්
හොරෙන් බලපන්
අද සයිබර් උලෙල සුපිරියි. ආයෙ කියන්න දෙයක් නෑ. ඒකෙ අමාරුව දැනෙන්නෙ දැන් තමයි.
සංවිධායක මණ්ඩලේ ඇතුලු සියලුම දෙනාටත් ඒක සාර්ථක කරගන්න දායක වුන සහෝදර සහෝදරියො සියලු දෙනාටමත් ඔන්න සුපුරුදු විදිහට කවියෙන් සුබ පැතුවා. ජයවේවා........!!!
දින සති ගෙවී නව දවසක් උදා උනා
අමුතුම ජීවයක් මා ලද බව දැනුනා
කුරේ පිටිය වෙත මගෙ පියවර ඇදුනා
සයිබර් උලෙල මනරම් බව මට පෙනුනා
සයිබර් ලොවේ නම සහ වැඩ දැන ගත්තූ
එහි සිටියා සයිබර් ලොව දූ පුත්තූ
ඔවුනගෙ දිරිය වෙනුවෙන් අද ජය ගත්තූ
සිංහල බ්ලොගය වේවා හෙට බලවත්තූ
උපරිම ෆන් අපහට අද දින දුන්නූ
බස් රේඩියෝ මිතුරන් වෙති අත දුන්නූ
සංවිදානෙ කල අය ලෙසටම දුන්නූ
සයිබර් උලෙලෙ හැඩ අද ලොවටම පෙන්නූ
සයිබර් මිතුරු කැල තව තව වැඩිවේවා
සිංහල බ්ලොග් ලොව හැමතැන පැතිරේවා
සිරිලක අගය වැඩි වැඩියෙන් බැබලේවා
බ්ලොග් ලියනා ඔබ සැම හට ජය වේවා
අද මුණගැහිලත් ඒ අය එක්කලා වචනයක්වත් කතා කරන්න බැරි වුන අයගෙන් දහස් වරක් සමාව ඉල්ලනවා. Posted by
පහුගිය මාස කීපයේදි අපේ ගමටත් නියගයක් ආවා. පැය විසිහතරම දුන්න නල ජලය ටික දවස් දෙකකට පාරක් දෙන්න පටන් ගත්තා. ගමේ ලිං හිඳිලා ගියේ බලාගෙන ඉඳිද්දි. ගමටම ඉතුරු උනේ නාන ලිං දෙකයි. ඒව ලඟ දන්සැල් වල වගේ පෝලිම්. අල්ලපු ගමේ ගඟක් තිබ්බට ඒකට හතර වටේම මිනිස්සු නාන්න ඇවිත් ඒකත් ජරා වෙලා. ගඟෙන් නෑවොත් නාපු මනුස්සයට හැදෙන ලෙඩේ හොයාගන්න බෑ.
අන්තිමේදි ගම්මු තීරණයක් ගත්තා.කට්ටියම එක්කහු වෙලා වැහි දෙයියන්ට සන්දේශයක් ලීවා.ඒක තමයි මේ තියෙන්නෙ.
පායන කාලය මෙලෙස ගෙවෙනවා
වතුර නැතිව හොඳටම වේලෙනවා
වැස්ස වැටෙනතුරු බලා සිටිනවා
වැසි දෙවිඳුනි ඔබෙ පිහිට පතනවා
වතුර සොයන්නට මිනිසුන් යන්නේ
හිස් අතිනුයි උන් ආපසු එන්නේ
ගමේම ලිං ටික ටික හිස් වෙන්නේ
වැසි දෙවිඳුනි පිහිටක් ඉල්ලන්නේ
නල ජලයත් ඇත දැන් අඩු වීලා
වගා කටයුතුත් අඩපණ වීලා
ගොවියන් ඇත හොඳටම දුක් වීලා
පිහිටක් වනු මැන වැස්සක් දීලා
ගමේ නාන ලිං අඩුවී යනවා
මිනිසුන් එකතුව ජලය සොයනවා
රෑ බෝවෙනකොට සත්තු ඇදෙනවා
උන්ගෙන් අපහට අනතුරු වෙනවා
ගමට ටිකක් දුර ගඟක් තියෙනවා
ඒකෙ වතුරත් අඩුවී යනවා
අපිරිසිදු බවක් දැකුමට වෙනවා
ඒ හින්දා තව ලෙඩත් හැදෙනවා
වැස්ස නැතිව ගම්මුන් ලත වෙන්නේ
තියෙන වතුර ටික පිරිමහ ගන්නේ
ගම්මු විඳින දුක වටහා ගන්නේ
අසරණ අපහට පිහිටක් වෙන්නේ
වැහි දෙයියො සන්දේශෙ බාරගත්තට පස්සෙ උනේ මොකක්ද කියලා මෙතනින් බලන්න.
ඉරිදට සයිබර් සැණකෙලියෙදි හමුවෙමු.
අලුත් අවුරුදු සුබම වේවා
මීට කේ.පී. (කිරිපුතා)
අවුරුද්දෙන් පස්සෙ ආයෙ හම්බවෙමු.
බඩියගෙ අසනීප තත්වය පොර වැඩ කරපු ඔෆිස් එකෙත් ප්‍රසිද්ධ වෙලා තිබුනා. නමුත් ඔෆිස් එකේ වැඩ කරන අක්කලා කීප දෙනෙක් ට්‍රිප් එක ගිය නිසා බඩියගෙ කීර්ති නාමය පලුදු වෙලා තිබුනා.
කලින් වෙච්චදේත් බලලම හිටියනං.
එදා දවල් සෙට් එකෙන් අනුමත වෙන්න සල්ලි එකතු කලේ සුපුරුදු විදිහටම සම්පත් මහත්මයා. නමුත් ඉදිරියේදී පැන නැගිය හැකි ගැටලු කිහිපයක් සලකා බලපු මායි තව එකෙකුයි බොහොම අමාරුවෙන් මේ සද්ක්‍රියාවට දායක නොවී හිටියා. අපේ අනුමානය සාර්ථක උනේ බඩියා තම කාඩ් කුඩු පට්ටම් කර ගැනීමෙන්.
බඩියට මූඩියක් පෑගුනත් වෙරි වෙන බව ප්‍රසිද්ධ රහසක්. නමුත් බොන්න ගියාම ඌට කිසිම සීමාවක් නෑ. සමහර එවුන් බිව්වම පොඩ්ඩක් කතා කරන එක වැඩි වෙනවනෙ. තව ඉඳලා හිටලා ඕනෙ නම් පොඩි ආතල් එකක් දෙයි. නමුත් බඩියා පොඩ්ඩක් වෙනස් චරිතයක්. ඌ බිව්වම නෝ කතා නෝ සිනා. සෙට් වෙන කොහෙ හරි කමක් නෑ වෙරි හිඳෙනකන් නිදාගන්නවා. ඌ නිදාගත්තම කුම්භකර්ණයත් පරාදයි.
ඒ උනත් බඩියගෙ කිසිම බෙබා පෙනුමක් තිබුනෙ නෑ තිබ්බෙ ලාමක බබා පෙනුමක් විතරයි.ඒක හින්දා එදා වෙනකන් කිසිම කෙනෙක් ඌ බොනව කියල හීනෙන්වත් හිතන්නෙ නෑ.
එදත් සුපුරුදු විදිහටම දවල් කෑමෙන් පස්සෙ කට්ටිය වාෂ්ප උනා. මායි ලහිරුයි සීන් එක දැනගෙන හිටියත් අපි දෙන්නා හිටියෙ මුකුත් නොදන්න තොත්ත බබ්බු දෙන්නෙක් වගේ.
කට්ටිය ආපහු ආවෙ ටිකක් වෙලා ගියාට පස්සෙ. බඩියගෙ තත්වෙ අයහපත් අතට හැරෙන්න පුලුවන් හින්දම බඩියා කෙරෙහි විශේෂ අවධානයක් පවත්වාගෙන යන්න අපි තීරණය කලා. අපේ තීරණය සාර්ථක බව පෙනුනෙ පැයකට විතර පස්සෙ.
ඒ වෙනකොට බස් එක නවත්තලා කට්ටිය වැදගත් ස්ථානයක් නරඹන්න ගිහින් තිබුනා. අපිත් ඒ නඩේට එකතුවුනා. ආපහු බස් එකට එන ගමනෙදි අපි දුටුව දේකින් ඇතිවුනේ තිගැස්මක්. බඩියා පාර අයිනෙ තිබ්බ කොන්ක්‍රීට් බංකුවක් උඩ සැතපිලා. අපේ නඩේ හිටිය කාන්තා පාර්ශවේ කෙනෙක් දැක්කොතින් බඩියගෙ ගෙදරටත් සිද්ධිය සැලවෙන්න ඉඩකඩක් තිබුන හින්දම අපි වහාම ක්‍රියාත්මක වන පරිදි බඩියව බස් එකට අරන්ගියා.
එතන ඉඳන් එක දිගටම බඩියා නිදි. බස් එකේ සින්දු කීවත්, කෑම ජාති හුවමාරු උනත් බඩියා නෙවෙයි ඒ දිහා ඇහැක්වත් ඇරල බැලුවෙ.
"මල්ලි මොකද අර කුසල් දැන් පැය ගානක ඉඳල නිදි." ඒ රෝහිණී අක්කගෙ හඬ.
"අක්කෙ එයාට සනීප නෑ.ඒකයි ඒ" අපිත් එහෙම කීවෙ ශේප් වෙන්න කියල හිතාගෙන.
"බැරිවැඩ නොකර ඉන්න ඕනෙ." ලක්මාලි අක්ක එහෙම කියද්දි සම්පත් කින්ඩි හිනාවක් දාල බඩිය දිහා බැලුවා.
"මේකෙන් කෑල්ලක් අරන් එයාගෙ ඔලුවෙ ගාන්න" රෝහිනී අක්ක දෙහි ගෙඩියක් දීලා එහෙම කියද්දි බඩියගෙ කාඩ් කුඩුවෙන බවක් අපට තේරුණා.
"එයාගෙ ඔලුවෙ දෙහි ගාන්න ඌ බීල නෑ අක්කෙ" බඩියා බේරගැනීමේ සටනට මම අවතීර්ණ උනා.
ටික වෙලාවකින් බඩිය ඇස් දෙක ඇරල අපි දිහා බැලුවා.
"මල්ලි දෙහි කෑල්ලක් දෙන්ඩද" ලක්මාලි අක්ක එහෙම ඇහුවෙ කින්ඩියට.
"හා එහෙනම් දෙන්ඩකො" අපි ගොඩ නගපු බඩියගෙ පෞර්ශය ඌම නැති කරගන්න හදන හැටියක්.
සම්පත් උගෙ බයික් එකේ යතුරෙන් දෙහි ගෙඩිය හිල් කරල බෑවක් කඩලා බඩියට දුන්නෙ කින්ඩියට උගෙ දිහා බලන ගමන්.
"මල්ලි ඔලුවෙත් ටිකක් ගාල දෙන්න" ආයෙමත් ලක්මාලි අක්කා.
"ඔලුවෙ ගාන්න ඌ බීල නෑනෙ. මේ බඩේ අමාරුවක්" අපි ආයෙ නැතිවුන අභිමානය ගොඩනගන ගමන්.
"උඹත් දෙහි කෑල්ලක් කාපන් සම්පත්" බඩියත් දෙන්නෙ ආතල්මයි.
"..කාපන්" සම්පත් එහෙම කීවෙ නෑහෙන ගානට.
හවස් වෙනකොට ආයෙ කිහිප පොලකම බස් එක නැවැත්තුවෙ අපට බලන්න එක එක තැන් තිබ්බ හින්ද.
රෑ හත විතර වෙනකොට බස් එක උදේට කන්න නවත්තපු ටවුමෙම නැවැත්තුවා. පැයක් විතර හිටපු හින්ද කට්ටියට කොහෙට හරි ගිහින් ඕන තරම් සෙට් වෙන්න වෙලාව තිබුනා.
බස් එකේ හිටපු වයසක අංකල්ලත් සෙට් වෙලා. බස් එක යන්න පටන් ගනිද්දිම බෙග්ට වදදෙන්න පටන්ගත්තා. වැඩේ නැගලම යනවා. උදේ ඉඳන් කෑගහපු හින්දම අපේ උගුරවලුත් රිදෙනවා.
ඒ අතරෙ බස් එකට ට්‍රිප් එක ගිය නැති එකෙකුත් නැග්ගා.
බලද්දි අපිත් එක්ක ඕ ලෙවල් ක්ලාස් ගිය දමිත්. අවුරුදු හතකට විතර පස්සෙ ඌව දැක්කෙ. ඌ ආමි ගිහින්. නිවාඩුවට එනගමන් අපේ අඳුරන එකෙක් ඉඳල ඌව බස් එකට දාගෙන තියෙන්නෙ.
දමිතුත් එක්ක ආගිය කතා කිය කිය ඉන්නකොට යමක් රෝල් වෙලා ඇවිල්ල මගෙ කකුලෙ වැදුනා.
සීට් එකෙන් පහලට අත දාලා මගේ කකුලෙ වැදුනු දේ අරන් බලපු මගෙ ඇඟ සීතල වෙලා ගියා.
හා.....නේ........ බ්ලැක් ලේබල් එකක්.
මට එහෙම හිතුනත් කටින් වචන පිටවුනේ නෑ. ඒ වෙනකොටත් බඩියා ඇතුලු පිරිස බෝතලේ එක බින්දුවක්වත් ඉතුරු කරල තිබුනෙ නෑ.මේක රෝල් වෙලා ගිහින් ඉස්සරහ සීට් වල වාඩි වෙලා හිටපු කාන්තා පාර්ශවයෙ දෙපා ස්පර්ශ කලොත් අහිංසක අපේ පවා කාඩ් කුඩුවෙලා යන තත්වයක් තිබුනා. ඒ හින්දම දෙපාරක් කල්පනා නොකරපු මම සීට් එක අයිනෙ තිබුනු බෑග් එකක් ඇරල ඒකට බෝතලේ එබුවෙ බහිනකොට ගන්න කියල හිතාගෙන. මොකද එතන තිබුනෙ අපේ සෙට් එකේ උන්ගෙ බෑග් විතරයි.
බස් එක ගමනාන්තයට එනකොට රෑ එකොලහට විතර ඇති. ඒ වෙනකොට කට්ටිය හොඳටම හෙම්බත් වෙලා හිටියෙ.
බහින හදිස්සිය නිසාම මටත් බෝතලේ ගැන මතකයක් තිබුනෙම නෑ. ඒත් හදිස්සියෙම වගේ ඒ මතකය අලුත් උනා.
එච්චර වෙලා නිදාගෙන හිටපු බඩියව කට්ටියම එකතුවෙලා නැගිට්ටවා ගත්තෙ බොහොම අමාරුවෙන්.එහෙ මෙහෙ බලලා තමන්ගෙ බෑග් එක හොයා ගත්ත බඩියා මොනවහරි ගන්න හිතාගෙනදෝ බෑග් එක විවෘත කලා. ඒ වෙනකොටත් බස් එකේ බහුතරයකගෙ ඇස් බඩියගෙ දිහාවට යොමුවෙලා තිබුනෙ ඌ දවස තිස්සෙ දාපු ගොන් පාට්වල ප්‍රතිපල නිසාද මන්ද කියලයි අපට හිතුනෙ. කලබලයෙන් බෑග් එක ඇතුල බලපු බඩියා අවසානයේ යමක් එලියට ගත්තා.
"හුටා...." මගෙ හිත එහෙම කිව්වා.
අක්කලාගෙ සැකය ඇත්ත උනා. ආච්චිලා කම්මුලේ අත ගහගත්තා. අංකල්ලා කින්ඩියට හිනා උනා.
සෙට් එකේ උන්ගෙත් ඇස් උඩගියා. මටත් කරකියා ගන්න දෙයක් නැති උනා.
රතුවුන මූණකින් යුතුව බෝතලේ අතට ගත්ත බඩියා බස් එකේ දොර ලඟට දුවල ගියා.
බෝතලේ එලියට විසි කරපු බඩියා බස් එක නවත්තන්නත් කලින් ෆුට් බෝඩ් එකට බැහැල වමනෙ දාන්න පටන් ගත්තා.
අන්තිමේදි බඩියා ඇතුලු අපි ඔක්කොටම බෙබා මාක් එක වැදුනා.
ට්‍රිප් කතා
අද පෝය හින්ද ජාතක කතාවක් විරිදුවෙන් ඉදිරිපත් කරන්න හිතුවා. මේ තමයි පන්සිය පනස් ජාතක පොතේ පලවෙනි ජාතකය. කතාව කියෙව්වෙ සහ පින්තූරය ගත්තෙ මෙතනින්.
ජේතවනේ විහාරයේ බුදු හිමියන් වැඩ වෙසෙතී
අනාථ පින්ඩික සිටුගේ මිතුරන් විත් බණ අසතී
සිටුවරයානන් සිටියත් බුදු හිමියන් සරණ ගොසින්
ඔහුගේ මිතුරන් සිටියේ තීර්ථකයො සරණ ගොසින්
ගෞතම බුදු හිමියන්ගේ සිරි සදහම් දෙසුම අසා
සිටු මිතුරන් සැනසෙනවා බුදු හිමිගේ සරණ නිසා
එතැන් පටන් සියලුදෙනා බුදු හිමිගෙන් බණ අසතී
ඉක්බිත්තෙන් බුදු හිමියන් රජගහ නුවරට වඩිතී
ඉන්පසු කල් ගතවන විට සිටු මිතුරන් වෙනස් වුනා
යලිත් වරක් තීර්ථකයො සරණට සැමදෙන යෙදුනා
අට මසකට පසු නැවතත් බුදු හිමියන් ජේතවනේ
සිටුතුමාගෙ ඉල්ලීමට මිතුරන් යලි එහි පැමිනේ
සිටුවරයා ඒ පිලිබඳ බුදු හිමිහට දැන්වූවා
බුදු හිමියන් මිතුරන්ගෙන් ඒ දේ ගැන විමසූවා
පෙර ආත්ම භවයකදී මෙවැනි දෙයක් සිදුවූවා
යක්ෂයෙකුට හසුව ඔවුන් අකාලයේ දිවි පිදුවා
බරණැස් පුර බ්‍රහ්මදත්ත රජුගේ පාලන සමයේ
බෝධිසත්වයන් නායක වෙලඳෙකු වීලයි සිටියේ
ගැල් පන්සීයක් සමගින් බෝසත් වෙලඳාම කලේ
අනුවණ තව නායකයෙක් ඔහු සමගින් තරග කලේ
බෝසත් වෙලඳා ගැල් සමගින් වෙලඳාමේ යනවා
අනෙක් කෙනත් ඒ පාරෙම වෙලඳාමට පිට වෙනවා
දෙදෙනා එක්වරම ගියොත් වෙලඳාමත් අඩුවනවා
මුලින් යන්නෙ කවුරුන්දැයි බෝසත්තෙම විමසනවා
මුලින් ගියෝතින් සැමදා වෙලඳාමට ජයවෙනවා
එහෙම සිතා අනෙක් වෙලඳ මුලින් යන්න සැරසෙනවා
කැඩුනු පාරවල් සකසා ජලය ගන්න තැන් සකසා
පලමුව යන වෙලෙන්දන්ට වෙහෙස වන්න තියෙන නිසා
දෙවනුව යන වෙලෙන්දන්ට ලැබෙන වාසි ගැන සිතලා
බෝසත් වෙලඳා දෙවනුව වෙලඳාමට සැරසීලා
අනුවණ වෙලඳා මුලින්ම වෙලඳාමට පිටවනවා
කාන්තාර භූමියකට ඒ සැම දෙන පිවිසෙනවා
කාන්තාරයේ සිටිනා මිනිසුන් කන්නට සිතලා
නායක වෙස් ගෙන එතනට යක්ෂයෙකුත් පිවිසීලා
අනුවණ මිනිසුන් රවටා ඔවුනගෙ දිය කල බිඳවා
යක්ෂ තෙමේ අනුවණයන් හොඳහැටි දුර්වල කරවා
රාත්‍රියේ ඔවුන් වෙතට යක් පිරිසක් පැමිණෙනවා
දුර්වලවූ මිනිසුන්ගේ මස් කාලා සැනසෙනවා
අනුවණ නායකයාගේ තීන්දු තීරන හින්දා
සියලු දෙනා යක්ෂයන්ට අසුවී ජීවිත බින්දා
මසකට පසු බෝසතුන්ද ඒ මගෙහිම පිටවනවා
ගැල් බඩු සහ අස්ථි දැකල ඔහුට කරුණ වැටහෙනවා
මගෙන් නොම අසා කිසිවිට එපා මෙහිදි වැඩ කරන්න
සගයන්හට බෝධිසතුන් දෙයි උපදෙස් පිලිපදින්න
පෙර ලෙසටම ඔහුගෙ මගට යක්ෂ තෙමේ පැමිණෙනවා
ඔහුගේ කටයුතු පිලිබඳ බෝසත් හට වැටහෙනවා
යක්ෂයාගෙ කපටි බසට සගයිනි රැවටෙන්න එපා
ජලය පරිස්සම් කරගෙන දිවි රැකගමු එඩිය පපා
යකුගෙන් මිදිලා පැමිණුන වෙලඳන් හට ජය වූවා
වෙලඳාමෙන් ජය අරගෙන නැවතත් බරණැස් ආවා
මේ ලෙස සිටු මිතුරන්හට බුදු හිමියන් දම් දෙසුවා
එය ඇසුමෙන් ඒ සැමදෙන සෝවන් ඵල අත් දුටුවා
මේ ලෙස මට හැකි අයුරින් මම ඔබ හට මෙය කීවා
කියවූ ඔබ සැම දෙනාට තෙරුවන් සරණම වේවා
වරදක් ඇතිවීලා නම් කරුණාකර සමාවෙන්න
එය පෙන්වා දුන්නෝතින් මට පුලුවනි හදාගන්න
ලඟදි දවසක කියෝපු ලංකාදීප පත්තරේක "දෙයියෝ සාක්කි" තීරුවේ පැණිබීම බෝතලයක් හින්ද තමන්ගෙ බාර්යාව අහිමි කරගත්ත සීන් එකක් තිබුණා. ඒක දැකල ලියවෙච්ච කවි ටික තමයි මේ.
නාවික සෙබල තිස් එක් වියෙහියි උන්නේ
විවාහයට දෑවසරයි ගත වෙන්නේ
නුගේගොඩයි බිරිඳගෙ ගම රට වෙන්නේ
පස්සෙන් පහු මොනරාගල නවතින්නේ
දෙදෙනගෙ ජීවිතේ සතුටින් ගතවෙනවා
මසකට වරක් සැමියා නිවසට එනවා
දෙන්නා තුන්දෙනා වන ලකුණක් එනවා
සැමියගෙ ආදරේ තව තව වැඩි වෙනවා
ආදර බිරිඳ දොස්තර වෙත පෙන්වන්න
යන්නට ගියේ අග නගරය වෙත ඔන්න
කලයුතු වැඩකොටස නිම කරගෙන අන්න
බසයට නැගුන මොනරාගල වෙත යන්න
අතර මගදි පිපාසයක් ආවෝතින් බොන්න
සැමිය වෙලඳ සැලට ගියා බීම එකක් ගන්න
බිරිඳ සිටී බස් රථයේ ඔහු එනතුරු යන්න
බසයට ඔහු ගොඩවෙනවා නිවසට යලි එන්න
ඇගෙ ආදර බස් ටික ටික අඩුවෙනවා
සැමියට ඈගෙ වෙනසක් දැන් වැටහෙනවා
වෙනත් අයෙක් ඈහට සංඥා දෙනවා
සුපුරුදු ලෙසට සැමියත් එය ඉවසනවා
පරකඩුවෙදි බස් එක නවතා ඇත්තේ
තේ බොන අය බැහැලා නොවැ යා යුත්තේ
වැසිකිලි යන්න බිරියට අවැසිව ඇත්තේ
නාවික සැමිය ඈ සමගම බැස ගත්තේ
ආදර බිරිඳ වැසිකිලියට ගෙන යනවා
පිපාසයක් සැමියා හට ඇතිවෙනවා
බස් රථයට ආපසු ඔහු ගොඩ වෙනවා
බීම බෝතලය අරගෙන එය බොනවා
පැය ගානක් ගතවීලා සැමියා නැහැ දන්නේ
සිහි නොමැතිව බස් රථයේ අසුනෙහිමය උන්නේ
බිරිඳ සමග මුකුළු කරපු මිනිසත් නැත උන්නේ
ඒ දෙදෙනා ඔහුට හොරෙන් පැනයන්නට යන්නේ
අසරණ සැමිය මාතර රෝහලේ සිටී
ගැබිනි බිරිඳ පෙම් කෙලිමින් සැඟව සිටී
පොලිසිය ඈව සෙව්වා හැමතැනම ගැටී
ඈව සොයා දුන්නෝතින් දහක් වටී
නිමිත්ත : පැනිබීම බෝතලයක් පානය කිරීමෙන් පසු සිය බිරිය වෙනත් පුරුෂයකු සමග පැනයාමේ සිද්ධියක් ඉකුත් දා කොළඹ සිට මොනරාගල දක්වා ධාවනය වූ පෞද්ගලික බසයකින් වාර්තා වේ.(2012/03/13 ලංකාදීප දෙයියෝ සාක්කි )
මදුරුවා හැමෝටම විනෝදාස්වාදය සපයනවා කියලා දන්නවනෙ. ඒත් අපට තියෙන ප්‍රශ්නෙ තමයි සමහර ඒවා ඌ අපට ආතල් දෙන්න සිරාවටම කියන කතාද කියලා. ඒ තරමටම තා...